ภาษีเงินได้นิติบุคคลปี 2554 (ตอน 1)
บริษัทจำกัด บริษัทมหาชนจำกัด ห้างหุ้นส่วนจำกัด หรือนิติบุคคลอื่นที่มีรอบระยะเวลาบัญชีสิ้นสุด ณ 31 ธ.ค. 2554 มีหน้าที่ยื่นแบบเสียภาษีเงินได้นิติบุคคลสำหรับรอบระยะเวลาบัญชีปี 2554 ภายใน 150 วัน นับแต่วันสิ้นสุดรอบระยะเวลาบัญชี วันเริ่มต้นของการยื่นแบบเสียภาษีได้เริ่มมาตั้งแต่ 1 ม.ค. 2555 ที่ผ่านมา ขณะนี้ก็เหลือเวลาอีกเดือนกว่าก็จะสิ้นสุดกำหนดเวลาของการยื่นแบบเสียภาษีแล้ว หากยื่นเสียภาษีด้วยแบบฟอร์มกระดาษ วันสุดท้ายของการยื่นแบบเสียภาษีตรงกับวันอังคารที่ 29 พ.ค. 2555 แต่ถ้ายื่นแบบทางอินเทอร์เน็ตผ่าน www.rd.go.th จะได้รับการขยายกำหนดเวลาออกไปอีก 8 วัน วันสุดท้ายของการยื่นแบบฯ จะตรงกับวันพุธที่ 6 มิ.ย. 2555
13 เม.ย. 2555

บริษัทจำกัด บริษัทมหาชนจำกัด ห้างหุ้นส่วนจำกัด หรือนิติบุคคลอื่นที่มีรอบระยะเวลาบัญชีสิ้นสุด ณ 31 ธ.ค. 2554 มีหน้าที่ยื่นแบบเสียภาษีเงินได้นิติบุคคลสำหรับรอบระยะเวลาบัญชีปี 2554 ภายใน 150 วัน นับแต่วันสิ้นสุดรอบระยะเวลาบัญชี วันเริ่มต้นของการยื่นแบบเสียภาษีได้เริ่มมาตั้งแต่ 1 ม.ค. 2555 ที่ผ่านมา ขณะนี้ก็เหลือเวลาอีกเดือนกว่าก็จะสิ้นสุดกำหนดเวลาของการยื่นแบบเสียภาษีแล้ว หากยื่นเสียภาษีด้วยแบบฟอร์มกระดาษ วันสุดท้ายของการยื่นแบบเสียภาษีตรงกับวันอังคารที่ 29 พ.ค. 2555 แต่ถ้ายื่นแบบทางอินเทอร์เน็ตผ่าน www.rd.go.th จะได้รับการขยายกำหนดเวลาออกไปอีก 8 วัน วันสุดท้ายของการยื่นแบบฯ จะตรงกับวันพุธที่ 6 มิ.ย. 2555
บริษัท ฯลฯ ส่วนใหญ่จะมีวันสุดท้ายของรอบระยะเวลาบัญชีสิ้นสุด ณ 31 ธ.ค. 2554 กรมสรรพากรได้มีการประชาสัมพันธ์ให้ทราบถึงกำหนดเวลาการยื่นแบบเสียภาษีผ่านสื่อต่างๆ เพื่อจะได้ยื่นแบบเสียภาษีภายในกำหนดเวลา บริษัท ฯลฯ ที่มีวันสุดท้ายของรอบระยะเวลาบัญชีที่มิใช่วันที่ 31 ธ.ค. 2554 คงต้องนับวันเวลาการยื่นแบบเสียภาษีภายใน 150 วัน หรือ 158 วันเอง หากนับจำนวนวันผิดพลาด หรือลืมยื่นแบบเสียภาษี ต่อมาได้ยื่นแบบเสียภาษีเมื่อพ้นกำหนดเวลาไปแล้ว ต้องเสียค่าปรับไม่เกิน 2,000 บาท และถ้ามีภาษีชำระต้องเสียเงินเพิ่มอีกร้อยละ 1.5 ต่อเดือนของภาษีชำระอีกด้วย ยิ่งเวลาเนิ่นนานออกไป เงินเพิ่มก็จะเยอะขึ้นตามจำนวนเดือนที่เพิ่มขึ้น
การยื่นแบบเสียภาษีเงินได้นิติบุคคลสำหรับรอบระยะเวลาบัญชีปี 2554 ต้องใช้แบบแสดงรายการภาษีตามที่กฎหมายกำหนด โดยคำนวณภาษีเงินได้นิติบุคคลจากฐานภาษีและอัตราภาษี ดังนี้
บริษัทจำกัด บริษัทมหาชนจำกัด ห้างหุ้นส่วนจำกัด หรือนิติบุคคลอื่นที่เสียภาษีเงินได้นิติบุคคลจากฐานกำไรสุทธิ
กำไรสุทธิคำนวณได้จากการนำรายได้จากกิจการ หรือเนื่องจากกิจการที่กระทำในรอบระยะเวลาบัญชี หักด้วยรายจ่ายตามเงื่อนไขที่ระบุไว้ในมาตรา 65 ทวิ และมาตรา 65 ตรี แห่งประมวลรัษฎากร ทั้งนี้ แบบแสดงรายการภาษีที่ใช้ยื่นเสียภาษีให้ใช้แบบ ภ.ง.ด. 50 โดยจะใช้แบบฟอร์มที่ Download จาก www.rd.go.th หรือแบบฟอร์มกระดาษที่กรมสรรพากรจัดพิมพ์ ก็ขอให้ใช้แบบฟอร์มสำหรับรอบระยะเวลาบัญชีปี 2554 ด้วย เพราะในปีที่ผ่านมามีการปรับปรุงแก้ไขกฎหมายอยู่หลายรายการด้วยกัน
ภาษีเงินได้นิติบุคคลต้องชำระ คำนวณได้จาก กำไรสุทธิ x อัตราภาษีเงินได้นิติบุคคล
อัตราภาษีเงินได้นิติบุคคลของบริษัท ฯลฯ ที่เสียภาษีจากฐานกำไรสุทธิ
กิจการทั่วไป อัตราร้อยละ 30
กิจการสำนักงานปฏิบัติการภูมิภาค อัตราร้อยละ 10
กิจการนำเข้าส่งออกที่ได้รับอนุญาตจากกระทรวงพลังงานให้ค้าน้ำมันเชื้อเพลิง อัตราร้อยละ 10
กิจการที่จดทะเบียนในตลาดหลักทรัพย์ mai อัตราร้อยละ 20 หรือ 25 หรือ 30 แล้วแต่กรณี
กิจการที่ตั้งอยู่ในเขตพัฒนาพิเศษเฉพาะกิจ อัตราร้อยละ 3 (จ.นราธิวาส ปัตตานี ยะลา สตูล และสงขลา (อ.จะนะ เทพา นาทวี สะบ้าย้อย)
กิจการศูนย์กลางการจัดหาสินค้าเพื่อการผลิตระหว่างประเทศ อัตราร้อยละ 10
การยื่นแบบเสียภาษีเงินได้นิติบุคคลสำหรับรอบระยะเวลาบัญชีปี 2554 ยังคงใช้อัตราภาษีของปีที่ผ่านมา สำหรับอัตราภาษีเงินได้นิติบุคคลที่จัดเก็บอัตราใหม่ตามพระราชกฤษฎีกา ฉบับที่ 530 และ 531 นั้น บังคับใช้สำหรับรอบระยะเวลาบัญชีที่เริ่มต้นในหรือหลังวันที่ 1 ม.ค. 2555 เป็นต้นไป
สัปดาห์หน้ามาต่อเกี่ยวกับอัตราภาษีเงินได้นิติบุคคลของบริษัท ฯลฯ ที่เป็น SMEs รวมถึงการยื่นแบบเสียภาษีเงินได้นิติบุคคลด้วยแบบ ภ.ง.ด. 52 และ ภ.ง.ด. 55 ที่เสียภาษีจากฐานรายได้ สวัสดีครับ